CELEX: 32007R0940
Language: mt
Date: 2007-08-07 00:00:00
Title: Regolament tal-Kummissjoni (KE) Nru 940/2007 tas- 7 ta’ Awwissu 2007 li japprova emendi żgħar fir-reġistru tad-denominazzjonijiet ta’ l-oriġini u ta’ l-indikazzjonijiet ġeografiċi protetti Noix du Périgord (DPO)

8.8.2007   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  L 207/5
               
            REGOLAMENT TAL-KUMMISSJONI (KE) Nru 940/2007
      tas-7 ta’ Awwissu 2007
      li japprova emendi żgħar fir-reġistru tad-denominazzjonijiet ta’ l-oriġini u ta’ l-indikazzjonijiet ġeografiċi protetti Noix du Périgord (DPO)
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat ir-Regolament tal-Kunsill Nru 510/2006 ta’ l-20 ta’ Marzu 2006 dwar il-protezzjoni ta’ l-indikazzjonijiet ġeografiċi u d-denominazzjonijiet ta’ l-oriġini tal-prodotti agrikoli u l-prodotti ta’ l-ikel (1), u b’mod partikolari l-Artikolu 9(2) tiegħu,
      Billi:
      
                  (1)
               
               
                  Skond l-ewwel subparagrafu ta’ l-Artikolu 9(1) tar-Regolament (KE) Nru 510/2006 u l-Artikolu 17(2) tar-Regolament imsemmi, il-Kummissjoni eżaminat it-talba ta’ Franza għall-approvazzjoni ta’ emenda fir-reġistru tad-denominazzjonijiet ta’ l-oriġini protetti “Noix du Périgord”, irreġistrata permezz tar-Regolament tal-Kummissjoni (KE) Nru 1486/2004 (2).
               
            
                  (2)
               
               
                  It-talba għandha l-għan li temenda l-ispeċifikazzjonijiet f’dak li jirrigwardja l-pakkeġġar tal-ġewż frisk jew bikri, billi d-daqs massimu tal-pakketti jiżdied minn 5 kilogrammi għal 10 kilogrammi biex jiffaċilita l-ġarr mill-operaturi kummerċjali.
               
            
                  (3)
               
               
                  Il-Kummissjoni eżaminat l-emenda konċernata u kkonkludiet li hija ġustifikata. Ġaladarba l-emenda hija waħda minuri fis-sena ta’ l-Artikolu 9 tar-Regolament (KE) Nru 510/2006, il-Kummissjoni tista’ tapprovaha mingħajr ma tirrikorri għall-proċedura deskritta fl-Artikoli 5, 6 u 7 tar-Regolament imsemmi.
               
            ADOTTAT DAN IR-REGOLAMENT:
      Artikolu 1
      L-ispeċifikazzjonijiet tad-denominazzjoni ta’ l-oriġini “Noix du Périgord” għandhom jinbidlu skond l-Anness I għal dan ir-Regolament.
      Artikolu 2
      Il-lista konsolidata tal-punti prinċipali ta’ l-ispeċifikazzjonijiet tinsab fl-Anness II għal dan ir-Regolament.
      Artikolu 3
      Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, 7 ta’ Awwissu 2007.
         
            
               Għall-Kummissjoni
            
            Mariann FISCHER BOEL
            
               Membru tal-Kummissjoni
            
         
      
      
         (1)  ĠU L 93, 31.3.2006, p. 12. Ir-Regolament kif emendat bir-Regolament (KE) Nru 1791/2006 (ĠU L 363, 20.12.2006, p. 1).
      
         (2)  ĠU L 273, 21.8.2004, p. 9.
      
         ANNESS I
         Fl-ispeċifikazzjonijiet tad-denominazzjoni ta’ l-oriġini “Noix du Périgord” (Franza) hija approvata l-emenda li ġejja:
         Fl-Artikolu 4.5 (Metodu tal-produzzjoni), il-paragrafu ta’ qabel ta’ l-aħħar, l-ewwel klawżola “Il-ġewż frisk jew bikri huwa ppakkjat f’pakketti ta’ piż massimu ta’ 5 kg” tinbidel bil-klawżola li ġejja:
         “Il-ġewż frisk jew bikri huwa ppakkjat f’pakketti ta’ piż massimu ta’ 10 kg”
      
      
         ANNESS II
         SINTEŻI
         
            IR-REGOLAMENT TAL-KUNSILL (KE) Nru 510/2006 dwar il-protezzjoni ta’ indikazzjonijiet ġeografiċi u denominazzjonijiet ta’ l-oriġini tal-prodotti agrikoli u l-oġġetti ta’ l-ikel
         
         “NOIX DU PÉRIGORD”
         Nru KE: FR/PDO/105/0248/29.03.2006
         DPO (X) IĠP ( )
         Din is-sinteżi tagħti l-elementi ewlenin ta’ l-ispeċifikazzjoni tal-prodott b’finijiet ta’ informazzjoni biss.
         
            
               1.
               
               Dipartiment responsabbli fl-Istat Membru:
            
         
         
                     Isem
                  
                  
                     :
                  
                  
                     Institut national des appellations d'origine
                  
               
                     Indirizz
                  
                  
                     :
                  
                  
                     51 rue d'Anjou, F-75008 Paris
                  
               
                     Telefown
                  
                  
                     :
                  
                  
                     (33) 153 89 80 00
                  
               
                     Feks
                  
                  
                     :
                  
                  
                     (33) 142 25 57 97
                  
               
                     Posta elettronika
                  
                  
                     :
                  
                  
                     info@inao.gouv.fr
                  
               
            
               2.
               
               Grupp
            
         
         
                     Isem
                  
                  
                     :
                  
                  
                     Syndicat de défense de la noix et du cerneau de noix du Périgord
                  
               
                     Indirizz
                  
                  
                     :
                  
                  
                     Station de Creysse, BP 18, F-46600 Martel
                  
               
                     Telefown
                  
                  
                     :
                  
                  
                     (33) 565 32 22 22
                  
               
                     Feks
                  
                  
                     :
                  
                  
                     (33) 565 37 07 42
                  
               
                     Posta elettronika
                  
                  
                     :
                  
                  
                     contact@noixduperigord.com
                  
               
                     Magħmul minn
                  
                  
                     :
                  
                  
                     Produtturi / proċessaturi ( X ) Oħrajn ( )
                  
               
            
               3.
               
               
                  Tip tal-prodott
               
             Klassi 1.6 - Frott, ħaxix u ċereali fl-istat oriġinali jew ipproċessati
         
            
               4.
               
               Speċifikazzjonijiet
             (Sinteżi tal-kundizzjonijiet msemmija fl-Artikolu 4(2) tar-Regolament (KE) Nru 510/2006)
         4.1.   
               Isem
             “Noix du Périgord”
         4.2.   
               Deskrizzjoni
             Il-prodotti li jistgħu jgawdu mid-denominazzjoni protetta ta’ l-oriġini “Noix du Périgord” huma dawn li ġejjin: il-ġewż frisk jew bikri, il-ġewż niexef, il-qalba tal-ġewż.
         Il-ġewż frisk jew bikri u l-ġewż niexef ikolu daqs minimu ta’ 28 mm.
         Il-ġewż frisk jew bikri huwa prodott frisk, li jinbiegħ fil-qoxra, u li jeħtieġ jittiekel malajr wara l-ġbir. Dan il-frott irid jitkisser u jitqaxxar biex jittiekel. Dan il-ġewż jinġabar meta l-qalba tkun soda u titqaxxar faċilment. Fil-waqt tal-pakkeġġjar, il-livell ta’ rtuba tal-ġewża għandu jkun ugwali għal 30 % jew aktar minn hekk. Iż-żewġ varjetajiet magħżula għal din il-produzzjoni huma l-marbot u l-franquette.
         Il-ġewż niexef, li jkun tnixxef b’delikatezza wara l-ġbir, jeħtieġ li jkollu livell ta’ rtuba ta’ anqas minn 12 % fil-waqt tal-pakkeġġjar. Dan il-frott irid biss jitkisser biex jittiekel, ġaladarba l-imrar ikun naqas. Il-varjetajiet magħżula għal din il-produzzjoni huma l-marbot, il-franquette u l-corne.
         Il-qalba tal-ġewża għandha tkun tgħaddi minn malja ta’ 8mm. Il-qlub żgħar ta’ lewn ċar huma mfittxija. Għall-qlub b’lewnhom ċar, il-forom kollha (sħaħ jew partijiet) huma aċċettati. Għal dawk ftit aktar skuri, kannella ċar u/jew safrani, jiġu aċċettati biss in-nofsijiet tal-qlub. Mill-qlub aktar skuri minn dawn l-ilwien, jgħaddu biss 5 %. Fil-waqt tal-pakkeġġjar, il-livell ta’ rtuba tal-qlub ma għandux jaqbeż il-5 %. Il-varjetajiet magħżula għal din il-produzzjoni huma l-corne, il-franquette u l-grandjean.
         4.3.   
               Żona ġeografika
             Iż-żona ġeografika tan-“Noix du Périgord” hija magħmula minn 612 muniċiplalità fid-dipartimenti ta’ Aveyron, Charente, Corrèze, Dordogne, Lot, u Lot-et-Garonne.
         Il-produzzjoni tal-ġewż, it-tqaxxir u l-pakkeġġjar jeħtiġilhom isiru fiż-żona ġeografika.
         Din iż-żona ġiet definita fid-dawl ta’ żewġ kriterji ewlenin:
         
                     —
                  
                  
                     drawwiet tal-produzzjoni u l-ipproċessar tal-ġewż; intgħażlu sew lokalitajiet li fit-territorji tagħhom kien hemm imsaġar tal-ġewż, kif ukoll lokalitajiet fejn isir it-tqaxxir.
                  
               
                     —
                  
                  
                     kriterji ġeoloġiċi, pedoloġiċi u klimatiċi li jindikaw il-postijiet tajbin għal koltivazzjoni ta’ ġewż ta’ kwalità. B’applikazzjoni ta’ dan il-krierju ġiet definita medda li ’l barra minnha ma tistax tħawwel siġar maħsuba għall-produzzjonai tad-denominazzjoni.
                  
               4.4.   
               Prova ta’ l-oriġini
            
         
         Sfond storiku
         Il-preżenza tas-siġar tal-ġewż fid-Dordogne hija attestata sa mis-sena 8 000 QK, bil-preżenza ta’ l-injam u ta’ qxur iffossilizzat. L-ewwel prova bil-miktub tal-preżenza tas-siġar tal-ġewż fil-Périgord tmur lura sas-Seklu XIII, u tingħata permezz tal-qbiela mħallsa lill-Abbazija Ċisterċensi ta’ Dalon. Matul is-Seklu XVIII, il-gwerer u x-xtiewi kiesħa ħafna ħarbtu l-imsaġar tal-ġewż, u l-użu ta’ żjut oħra (mill-kolza, il-karawett u l-peprin) ġab alternattivi għall-użu tal-produzzjoni taż-żejt tal-ġewż. Madankollu, il-koltivazzjoni tal-ġewż kompliet għaddejja, bi produzzjoni għas-suq tal-ġewż fil-qxur u fuq kollox tal-qlub tal-ġewż. Fl-1924, f’Périgueux, sar l-ewwel kungress nazzjonali tal-Ġewż u l-Qlub tal-Ġewż, u nbdiet riflessjoni koerenti dwar kwistjonijiet tekniċi. F’dak iż-żmien, Sarlat kien lok imsemmi ħafna għat-tqaxxir tal-ġewż bl-id, attività li kienet tagħti x-xogħol lil għadd kbir ta’ nisa. Il-ġelu l-kbir ta’ l-1956 laqat għadd kbir ta’ msaġar tal-ġewż, u l-produzzjoni minn 10 000 tunnellata waqgħet għal 6 500 tunnellata. Dan it-tnaqqis estenda sat-Tmeninijiet. Madankollu, matul dawn l-aħħar snin fid-Dordogne tħawlu 25 000 ettaru, li l-medda tal-koltivazzjoni tal-ġewż reġġgħuha lura għal dak li kienet oriġinalment, u ħallew li l-produzzjoni terġa’ tieħu n-nifs.
         It-Traċċabbiltà
         Rigward is-segwitu tal-prodotti matul il-fażijiet differenti, il-ġewż niexef, dak frisk u l-qlub tal-ġewż jiġu kkontrollati mill-fażi tat-tkabbir sal-prodott finali.
         Il-ġewż jinġabar biss fl-imsaġar jew minn siġar iżolati identifikati fi ħdan iż-żona tat-tħawwil tal-ġewż mis-servizzi ta’ l-INAO u esperti indipendenti. Dawn l-imsaġar jeħtiġilhom jirrispettaw il-kriterji rigward il-lok tat-tħawwil ta’ l-oqsma u l-kundizzjonijiet tal-produzzjoni. L-imsaġar kollha konformi huma rreġistrati mis-servizzi ta’ l-INAO.
         Barra min hekk, l-operaturi kollha li jieħdu sehem fil-produzzjoni, it-tqaxxir, il-ħżin jew il-pakkeġġjar tal-ġewż tal-Périgord jimlew dikjarazzjoni ta’ ħila rreġistrata mis-servizzi ta’ l-INAO, u huma obbligati li jżommu reġistri li permezz tagħhom tkun tista’ ssir sorveljanza tal-bejgħ u x-xiri tal-ġewż tal-Périgord. Bl-istess mod, jeħtiġilhom jagħmlu dikjarazzjoni annwali dwar l-istokkijiet. Il-produzzjoni hija segwita wkoll permezz ta’ dikjarazzjonijiet tal-ħsad, dikjarazzjonijiet dwar il-produzzjoni tal-qlub tal-ġewż u dikjarazzjonijiet tal-bejgħ, li lkoll jitressqu lis-servizzi ta’ l-INAO. Barra minn hekk, il-lottijiet kollha tal-ġewż li jista’ jagħmel użu mid-denominazzjoni jiċċirkulaw biss akkumpanjati minn ordni ta’ ċaqliq.
         F’dak li jirrigwarda l-prodott, isiru testijiet analitiċi u organolettiċi fuq kampjuni meħuda mil-lottijiet pakkeġġjati. Il-pakkeġġjar kollu li fih jinbiegħ il-ġewż tal-Périgord huwa identifikat minn sistema ta’ mmarkar speċifika għall-ġewż tal-Périgord u approvata mis-servizzi ta’ l-INAO.
         Mhuwiex permess li l-ġewż fil-qxur jew il-qlub tal-ġewż imkisser jinħareġ miż-żona ġeografika. Fil-fatt, b’mod ġenerali, bl-istess mod bħall-inbid, il-ġewż huwa prodott funġibbli, jiġifieri fl-istess pakkett jistgħu jitħalltu ġewż ta’ oriġni u varjetajiet differenti. Bil-kontra ta’ reġjuni oħra ta’ Franza, fejn il-ġewż fil-qxur jinbiegħ imħallat, it-tradizzjoni tal-Périgord minn dejjem kienet li l-ġewż jinbiegħ skond il-varjetà, sabiex il-varjetajiet ta’ kwalità aħjar igawdu valur ogħla. L-eċċezzjoni waħdanija għal din ir-regola huwa t-taħlit tradizzjonali corne-marbot li jiffaċilita l-bejgħ tal-varjetà corne, li għandha kwalità evidenti ta’ togħma, imma li diffiċli titkisser, u b’hekk tiskoraġġixxi l-konsumaturi. Din it-tradizzjoni tal-bejgħ tal-ġewż skond il-varjetà għaldaqstant kienet fl-oriġini tat-talba għall-pakkeġġjar fiż-żona tal-produzzjoni, prattika komuni fil-Périgord. Barra minn hekk, waqt it-testijiet organolettiċi tal-lottijiet, waħda mill-kriterji fl-eżami viżwali tal-qxur (ġewż frisk u niexef) hija l-purezza tal-varjetà fil-kampjuni. Il-lottijiet li jkun fihom perċentwal għoli wisq ta’ varjetajiet oħra ma jistgħux jibbenefikaw mid-denominazzjoni. Għall-qlub tal-ġewż, id-differenza bejn il-varjetajiet diffiċli tistabbiliha bil-għajn, imma dan aktar jista’ jsir bit-togħma.
         Barra minn hekk, il-pakkeġġar fiż-żona jissalvagwardja l-kwalità tal-prodott.
         Il-ġewż frisk fih talanqas 30 % ilma, u jista’ jinxef. Biex tinżamm il-kwalità tiegħu, jeħtieġlu jinżamm f’temperatura bejn 1 °C et 5 °C, u ndewwa relattiva bejn 80 % u 95 %, jiġifieri f’kamra mkessħa. Huwa għalhekk li t-tqegħid f’pakkeġġar li jħalli l-arja tgħaddi jeħtieġlu jsir kemm jista’ jkun qrib ta’ l-istadju tal-bejgħ, u għaldaqstant fiż-żona tal-pakkeġġar, sabiex il-kwalità tal-ġewża tkun iggarantita minħabba l-kundizzjonijiet partikolari tal-konservazzjoni li jkunu tħarsu bla waqfien mill-ħsad ‘il quddiem. Barra minn hekk, dan il-prodott għandu ħajja limitata (projbizzoni ta’ kunsinji wara l-15 ta’ Ottubru tas-sena tal-ħsad) u bl-ebda mod ma jista’ jiġi pproċessat f’ġewż imnixxef. It-tikketta tispeċifika li l-ġewż frisk irid jinżamm fil-kompartiment tal-ħaxix fil-friġġ.
         F’dak li jirrigwarda l-ġewż niexef, jitħarsu wkoll l-aspetti tekniċi deskritti aktar ’il fuq. Il-ħtieġa li l-prodott jiġi ppakkjat fiż-żona ma toħroġx mill-preżenza ta’ l-ilma, imma minn dik tal-lipidi (aċidi xaħmija), li konservazzjoni ħażina tista’ twassalhom biex jiqrasu. Bl-istess mod tal-ġewż frisk, imma wara l-1 ta’ Marzu, għall-konservazzjoni hemm stabbiliti standards tat-temperatura (bejn 2 °C u 8 °C) u ta’ ndewwa (bejn 60 % u 75 %). Dan il-prodott ukoll għandu ħajja limitata, sal-31 ta’ Diċembru tas-sena ta’ wara dik tal-ħsad.
         4.5.   
               Metodu ta’ produzzjoni
             Erba’ varjetajiet biss huma awtorizzati għall-produzzjoni tal-ġewż ta’ Périgord. Għall-produzzjoni tal-“ġewż frisk”, il-ġewż irid ikun tal-varjetà marbot jew franquette. Għall-produzzjoni tal-“ġewż niexef”, il-ġewż irid ikun tal-varjetà marbot, franquette jew corne. Għall-produzzjoni tal-“qlub tal-ġewż”, il-ġewż irid ikun tal-varjetà franquette, corne u grandjean. Madankollu, fi ħdan kull masġar, huwa permess it-tħawwil ta’ massimu ta’ 8 siġriet kull ettaru ta’ varjetajiet għad-dakra.
         Il-ġewż jeħtiġilhom ikunu ġejjin minn imsaġar identifikati.
         Kull siġra għandu jkollha medda minima ta’ 80 m2 mill-15-il sena wara dik tat-tħawwil (inkluża), jiġifieri massimu ta’ 125 siġra kull ettaru. Id-distanza minima bejn is-siġar tal-ġewż trid tkun talanqas 7 metri. Il-kulturi interkalari huma permessi sal-ħames sena (inkluża) wara t-tħawwil, bil-kundizzjoni li jsiru talanqas żewġ metri ‘l hinn miz-zokk.
         L-irrigazzjoni hija permessa matul il-perjodu veġetattiv tas-siġra tal-ġewż, sa l-10 ta’ Settembru (inkluż). Mhijiex permessa l-irrigazzjoni bil-bexx tal-weraq, kif ukoll l-użu ta’ regolaturi tat-tkabbir u attivaturi tas-sajran. Il-kwantitajiet medji miksuba minn kull ettaru huma limitati għal 4 tunnellati l-ettaru.
         Il-ġewż frisk jew bikri u l-ġewż niexef ikolu daqs minimu ta’ 28 mm. Il-ġewż fil-qxur ma jistax jinżamm mgħaddas ħa jixrob. It-trattament tal-ġewż fil-qxur b’soluzzjoni ta’ l-ipoklorit mhijiex awtorizzata, ħlief f’dak li jirrigwarda l-istallazzjonijiet eżistenti, u dan sal-31 ta’ Diċcembru 2006.
         Il-ġewż frisk jew bikri jinġabar meta l-qalba tkun soda u meta jista’ jitqaxxar faċilment. Fil-waqt tal-pakkeġġar, il-livell ta’ rtuba tal-ġewża għandu jkun ugwali għal 30 % jew aktar minn hekk.
         Il-ġewż niexef għandu jgħaddi minn tnixxif naturali fuq it-twavel, jew minn tnixxif bil-ventilazzjoni ta’ arja sħuna u niexfa. Fil-każ ta’ l-aħħar, it-temperatura tal-kurrent ta’ l-arja li jrid ikun jista’ jgħaddi mill-massa ta’ ġewż għat-tnixxif ma tridx tkun ogħla minn 30 °C.
         Il-qlub jinħarġu minn ġewż li jkun ġej minn imsaġar identifikati. It-tkissir isir bl-id jew bil-magna. Il-ġbir tal-qlub, jiġifieri s-separazzjoni tal-frak tal-qxur mill-qlub, isir bl-id. Fil-kuntest ta’ l-operazzjonijiet tal-ġbir tal-qlub u qabel kwalunkwe ppakkeġġjar, ma jistgħux jintużaw kaxex tal-kartun għat-trasport tal-ġewż jew tal-qlub tal-ġewż.
         Għand l-operaturi kummerċjali, u qabel il-pakkeġġjar, jinżammu kundizzjonijiet tal-ħżin (l-indewwa u t-temperatura) skond kull tip ta’ prodott, sabiex jiġu kkonservati l-kwalitajiet tagħhom. Fil-fażi tal-pakkeġġar, it-tolleranzi f’dak li jirrigwarda d-difetti tal-qxur u tal-partijiet li jittieklu huma aktar stretti minn dawk li jidhru fl-istandard tal-bejgħ stabbilit bir-Regolament (KE) Nru 175/2001 emendat. Hija pprojbita l-konservazzjoni tal-ġewż frisk jew bikri f’pakkeġġar li ma jħallix l-arja tgħaddi.
         Il-ġewż frisk jew bikri huwa ppakkjat f’pakketti ta’ piż massimu ta’ 10 kg (1). Il-ġewż niexef huwa ppakkjat f’pakketti ta’ piż massimu ta’ 25 kg. Il-qlub tal-ġewż huma ppakkjati f’pakketti ta’ piż massimu ta’ 15 kg. Fi ħdan iż-żona ta’ produzzjoni huwa permess il-bejgħ qabel il-pakkeġġar ta’ ġewż frisk jew bikri, ta’ ġewż niexef u ta’ qlub ta’ ġewż f’pallox (kontenituri li jitqiegħdu fuq pallets) li jesgħu massimu ta’ 450 kg.
         Sabiex il-kwalitajiet kollha tal-frott jinżammu, il-ġewż frisk jew bikri ma jistax jinbiegħ wara l-15 ta’ Ottubru tas-sena tal-ħsad. Il-ġewż niexef u l-qlub tal-ġewż ma jistgħux jinbiegħu wara l-31 ta’ Diċembru tas-sena wara dik tal-ħsad.
         4.6.   
               Rabta
             Il-ġewż tal-Périgord ħareġ minn żona tradizzjonali tal-produzzjoni ta’ ġewż u qlub tal-ġewż. L-għarfien tal-produtturi, adattat għall-kundizzjonijiet lokali, ta sehemu biex dan il-prodott jagħmlu tassew eċċezzjonali.
         Iż-żona tal-kultivazzjoni tas-siġar tal-ġewż tinsab fil-Piémont du Massif Central, ikkaratterizzata minn sjuf sħan flimkien ma’ xita konsiderevoli. Din ix-xita għandha l-konsegwenza li tifforma riserva ta’ ilma taħt l-art, li hija meħtieġa għall-kultivazzjoni tal-ġewż. Din il-partikolarità klimatika ġġib ‘il quddiem il-blanduni u l-formazzjoni ta’ qlub tal-ġewż ta’ kwalità. Dan jispjega r-raġuni għat-tħawwil tas-siġar tal-ġewż f’dan ir-reġjun sa mill-qedem.
         Il-fama tal-ġewż tal-Périgord, ibbażata fuq il-kwalità ta’ dan il-prodott, żviluppat matul is-sekli u mhemm l-ebda ħtieġa li tiġi esposta. Ilha magħrufa fil-gastronomija mis-Seklu XIX, sew fi Franza kif ukoll fl-Ewropa jew fl-Amerika.
         Fi ħdan din iż-żona, il-produtturi minn dejjem għarfu jagħżlu l-aħjar postijiet għal kultivazzjoni ta’ ġewż ta’ kwalità. Dan ħalla li jiġu stabbiiti l-kriterji ġeoloġiċi, pedoloġiċi u mikroklimatiċi meħtieġa għall-identifikazzjoni ta’ l-artijiet tajbin għall-produzzjoni tal-ġewż tal-Périgord.
         Fil-produzzjoni tal-ġewż tal-Périgord huma permessi biss varjetajiet tradizzjonali lokali, adattati għall-kundizzjonijiet pedoklimatiċi tar-reġjun: marbot, corne, grandjean, dawn il-varjetajiet jinsabu biss f’dan ir-reġjun, u flimkien magħhom varjetà adattata għat-terren ta’ l-inħawi: franquette.
         Il-kundizzjonjiet tal-produzzjoni, minħabba l-użu ta’ varjetajiet rustiċi u bil-ħsieb li tinżamm il-kwalità, huma estensivi. Huma definiti b’tali mod li l-ispeċifiċitajiet tat-terren jinżammu, u li jiġu sfruttati r-rikkezzi tiegħu (densità xejn għolja, irrigazzjoni limitata, daqs moderat, rendimenti limitati) u b’hekk jitħarsu l-karatteristiċi tal-prodott.
         Fl-aħħarnett, it-tqaxxir baqa’ jsir bl-id. Dan it-tqaxxir, li huwa l-frott ta’ għarfien qadim fi ħdan dan ir-reġjun, huwa garanzija tar-rispett ta’ l-integrità tal-qalba tal-ġewż (80 % ta’ qlub sħaħ), u jippermetti l-għażla ta’ l-aħjar prodotti u jikkontribwixxi għaż-żamma ta’ attività tradizzjonali.
         4.7.   
               Korp ta’ spezzjoni
            
         
         
                     Isem
                  
                  
                     :
                  
                  
                     I.N.A.O.
                  
               
                     Indirizz
                  
                  
                     :
                  
                  
                     51 rue d'Anjou, F-75008 Paris
                  
               
                     Telefown
                  
                  
                     :
                  
                  
                     (33) 153 89 80 00
                  
               
                     Feks
                  
                  
                     :
                  
                  
                     (33) 142 25 57 97
                  
               
                     Posta elettronika
                  
                  
                     :
                  
                  
                     info@inao.gouv.fr
                  
               
                     Isem
                  
                  
                     :
                  
                  
                     D.G.C.C.R.F.
                  
               
                     Indirizz
                  
                  
                     :
                  
                  
                     59, boulevard V. Auriol, F-75703 Paris Cedex 13
                  
               
                     Telefown
                  
                  
                     :
                  
                  
                     (33) 144 97 29 60
                  
               
                     Feks
                  
                  
                     :
                  
                  
                     (33) 144 97 30 37
                  
               
                     Posta elettronika
                  
                  
                     :
                  
                  
                     C3@dgccrf.finances.gouv.fr
                  
               4.8.   
               Tikkettar
             It-tikkettar fuq il-pakketti individwali ta’ ġewż frisk jew bikri, il-ġewż niexef u l-qlub tal-ġewż li jgawdu mid-denominazzjoni protetta ta’ l-oriġini “Noix du Périgord” fl-istess kamp viżiv u fuq quddiem tal-pakkett jeħtieġ jinkludi: is-sistema ta’ mmarkar approvata mill-“Institut national des appellations d’origine” (Istitut Nazzjonali tad-Denominazzjonijiet ta’ l-Oriġini) u mqassam mill-organizzazzjoni approvata, l-isem tad-denominazzjoni protetta ta’ l-oriġini “Noix du Périgord” miktub b’karattri ta’ dimensjoni talanqas daqs l-akbar karattri fit-tikketta, l-indikazzjoni “Appellation d’Origine Contrôlée” (Denominazzjoni Protetta ta’ l-Oriġini) jew “AOC” (DPO) immedjatament taħt l-isem tad-denominazzjoni protetta ta’ l-oriġini u mingħajr ma jiddaħħal kliem ieħor fin-nofs u f’karattri talanqas 2/3 d-daqs ta’ l-akbar karattri li jidhru fuq quddiem tal-pakkett, u, skond il-każ, il-kliem “cerneaux de noix” (qlub il-ġewż).
         Għall-qlub, it-tikketta jeħtieġ li tiżdidilha, jista’ jkun f’kamp viżiv differenti, is-sena tal-ġbir. Għall-ġewż niexef, it-tikketta jeħtieġ li tiżdidilha, possibbilment f’kamp viżiv differenti, l-isem tal-varjetajiet meta jkun hemm taħlita ta’ Corne-Marbot.
         
            (1)  Emenda rikjesta.